**APSTIPRINĀTS**

Kurzemes plānošanas reģiona

pašvaldību priekšsēdētāju kopsapulces sēdē

2021. gada 28. jūlijā

lēmums Nr. \_\_\_\_

**KURZEMES PLĀNOŠANAS REĢIONA**

**pašvaldību priekšsēdētāju kopsapulces**

**N O L I K U M S**

**I Vispārīgie jautājumi**

1. Kurzemes plānošanas reģiona (turpmāk – Plānošanas reģions) pašvaldību priekšsēdētāju kopsapulci (turpmāk – Kopsapulce) veido: Liepājas, Ventspils, Dienvidkurzemes novada, Kuldīgas novada, Saldus novada, Talsu novada, Tukuma novada un Ventspils novada pašvaldību priekšsēdētāji.
2. Kopsapulces kompetence un darbības vispārīgie noteikumi regulēti Reģionālās attīstības likuma 17. panta pirmajā daļā.
3. Kopsapulce no attiecīgo pašvaldību deputātiem ievēl Plānošanas reģiona attīstības padomi (turpmāk – Padome) Reģionālās attīstības likuma 17. pantā noteiktajā kārtībā. Kopsapulce lemj par Padomes locekļu nomaiņu, kā arī ir tiesīga lemt par grozījumu izdarīšanu šī nolikuma 5. un 6. punktā.
4. Pēc pašvaldību vēlēšanām, ne vēlāk kā divu mēnešu laikā pēc visu Plānošanas reģionā ietilpstošo pašvaldību priekšsēdētāju ievēlēšanas, Kopsapulces pirmo sēdi Padomes ievēlēšanai sasauc, organizē un vada līdzšinējais Padomes priekšsēdētājs vai tā prombūtnes laikā - Padomes priekšsēdētāja vietnieks.
5. Kopsapulce ievēl Padomi astoņu padomes locekļu sastāvā, kā arī katram Padomes loceklim ne vairāk kā vienu vietnieku, kurš tiesīgs aizvietot Padomes locekli tā prombūtnes laikā Padomes sēdēs, ja pašvaldības izvirzījušas konkrētu personu apstiprināšanai Kopsapulcē.
6. Kopsapulce Padomes locekļus ievēl, ievērojot šādu pārstāvības principu: pa vienam pašvaldību deputātam no Liepājas, Ventspils un katra novada, kurus Kopsapulcei ievēlēšanai izvirza minēto pilsētu un novadu domes. Šāds pārstāvības princips attiecināms arī uz Padomes locekļu vietnieku ievēlēšanu. Kopsapulce var mainīt šajā nolikumā noteikto Padomes dalībnieku skaitu un pārstāvības principu. Šajā gadījumā Padomes priekšsēdētājs sasauc un organizē Kopsapulces sēdi, ja to pieprasa ne mazāk kā puse Kopsapulces dalībnieku. Ja Kopsapulce maina noteikto Padomes locekļu skaitu un pārstāvības principu, vienlaicīgi tiek izdarīti attiecīgi grozījumi šajā nolikumā.
7. Kopsapulces sēdes darba kārtību un izskatāmo jautājumu lēmumprojektu sagatavošanu nodrošina Padomes priekšsēdētājs un nosūta Kopsapulces dalībniekiem ne vēlāk kā septiņas kalendārās dienas pirms Kopsapulces sēdes. Darba kārtību var grozīt un papildināt, ja par to ir nobalsojuši Kopsapulces dalībnieki saskaņā ar šī nolikuma 13. punktā noteikto kārtību.
8. Kopsapulces sēdes debatēs var piedalīties visi Kopsapulces dalībnieki, ievērojot korektas diskusijas principus. Sēdes vadītājs slēdz debates ar vairākuma piekrišanu un izziņo balsošanu.
9. Kopsapulces kārtējās sēdes notiek ne retāk kā reizi četros gados, pielāgojoties pašvaldību vēlēšanu ciklam.
10. Padomes priekšsēdētājs sasauc ārkārtas Kopsapulces sēdi, ja to ierosina ne mazāk kā trešdaļa Kopsapulces dalībnieku, lai lemtu par izmaiņām Padomes sastāvā, par ārkārtas kopsapulces laiku, vietu un darba kārtību paziņojot ne vēlāk kā divas kalendārās nedēļas iepriekš rakstveidā.
11. Kopsapulce ir lemttiesīga, ja tajā piedalās visi šī nolikuma 1.punktā minētie pašvaldību priekšsēdētāji. Kopsapulces dalībnieki sēdēs piedalās personīgi.
12. Ja uz Kopsapulces sēdi nav ieradies kāds dalībnieks, Padomes priekšsēdētājs ne vēlāk kā divu nedēļu laikā sasauc atkārtotu Kopsapulces sēdi ar tādu pašu darba kārtību.
13. Kopsapulce pieņem lēmumus šādi:
	1. ja neviens no Kopsapulces dalībniekiem neiebilst, lēmums tiek pieņemts bez balsošanas, vienojoties;
	2. ja iebilst kaut viens no Kopsapulces dalībniekiem, par lēmumu balso. Lēmums tiek pieņemts, ja par to ir nobalsojusi vairāk nekā puse no Kopsapulces dalībniekiem un par lēmuma pieņemšanu nobalsojušie pārstāv ne mazāk kā pusi no Plānošanas reģiona pašvaldību iedzīvotāju kopskaita. Iedzīvotāju skaitu nosaka atbilstoši iedzīvotāju reģistra datiem ne agrāk kā nedēļu pirms Kopsapulces sēdes dienas.
14. Ja Padomes locekļa – pašvaldības deputāta, pilnvaras izbeidzas saskaņā ar normatīvajos aktos noteikto kārtību, viņš zaudē Padomes locekļa statusu, un viņa vietā Kopsapulce ievēl jaunu Padomes locekli, ievērojot šā nolikuma 5. un 6. punktā noteikto pārstāvības principu. Kopsapulce sasaucama ne vēlāk kā viena mēneša laikā no dienas, kad beigušās Padomes locekļa pilnvaras. Līdz jauna Padomes locekļa ievēlēšanai Padomes sēdēs ir tiesīgs piedalīties šī Padomes locekļa vietnieks, ja tāds ir bijis ievēlēts. Šis noteikums neattiecas uz Plānošanas reģiona nolikuma 7. punktā minēto Padomes pilnvaru termiņu.
15. Kopsapulces sēdes tiek protokolētas. Kopsapulces pieņemtos lēmumus noformē Kopsapulces sēdes protokollēmuma veidā.
16. Kopsapulces pieņemtos lēmumus paraksta Kopsapulces sēdes vadītājs un protokolists.